S-377/2006

Mál þetta, sem dómtekið var þann 13. nóvember sl., er höfðað hér fyrir Héraðsdómi Norðurlands eystra með ákæru lögreglustjórans á Akureyri, útgefinni þann 6. október sl., á hendur X, kt. 000000-0000,[...], Reykjavík og Z, kt. 000000-0000, [...], Reykjavík,

„fyrir eftirtalin fíkniefnalagabrot:

I.

Gegn X, fyrir að hafa verslunarmannahelgina 4. til 7. ágúst 2006, flutt til Akureyrar 8,26 grömm af amfetamíni sem hann hugðist selja hér í bænum um þessa helgi, en hann hafði stuttu fyrir afskipti lögreglu, selt meðákærðu 0,33 grömm af efninu, en hann var handtekinn með 7,93 grömm af efninu í vörslum sínum, þegar hann var handtekinn aðfaranótt sunnudagsins 6. ágúst 2006, skammt frá tjaldstæði Íþróttafélagsins Þórs við Skarðshlíð á Akureyri.

II.

Gegn Z, fyrir að hafa á sama tíma og sama stað verið með 0,33 grömm af amfetamíni í vörslum sínum.

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Þess er krafist að ákærðu verði dæmd til refsingar og X til að sæta upptöku á 7,93 grömmum af amfetamíni og ákærða Z til að sæta upptöku á 0,33 grömmum af amfetamíni, sem lögreglan lagði hald á og tilgreint er í efnaskrám nr. 10.024 & 10.023, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Fyrirköll í máli þessu voru gefin út 11. október 2006 og var fyrirkall birt ákærða X 23. s.m. Þar sem ekki hafði tekist að birta ákærðu Z fyrirkall fyrir þingfestingu málsins þann 26. október var málinu frestað til 13. nóvember sl. og nýtt fyrirkall gefið út þann 26. október. Var það birt ákærðu Z þann 7. nóvember. Ákærði X mætti ekki við þingfestingu málsins og mættu hvorki hann né ákærða Z við fyrirtöku þess þann 13. nóvember sl. Var málið þá dómtekið að kröfu sækjanda með vísan til 1. mgr. 126. gr. laga nr. 19/1991 um meðferð opinberra mála. Þykir mega jafna útivist ákærðu til játningar þeirra í máli, sbr. téða lagagrein, enda fer sú niðurstaða eigi í bága við gögn málsins. Teljast brot þeirra nægjanlega sönnuð og varða við tilgreind laga- og reglugerðarákvæði í ákæruskjali.

Samkvæmt vottorði sakaskrár ríkisins hefur ákærði X einu sinni hlotið sekt fyrir fíkniefnalagabrot. Þá hefur hann þrisvar hlotið sekt fyrir umferðarlagabrot og einu sinni fyrir brot á hegningarlögum. Við ákvörðun refsingar nú verður litið til þess að ákærði hugðist selja hættulegt fíkniefni og hafði þegar selt meðákærðu hluta þess. Þykir refsing hans hæfilega ákveðin kr. 180.000- í sekt til ríkissjóðs og komi 12 daga fangelsi í stað sektarinnar verði hún eigi greidd innan 4 vikna.

Samkvæmt vottorði sakaskrár ríkisins hefur ákærða Z ekki áður verið dæmd til refsingar. Þykir refsing hennar hæfilega ákveðin kr. 30.000- í sekt til ríkissjóðs og komi 2 daga fangelsi í stað sektarinnar verði hún eigi greidd innan 4 vikna.

Með vísan til kröfugerðar ákæruvalds, gagna málsins og tilgreindra ákvæða í ákæruskjali ber að gera upptæk fíkniefni svo sem í dómsorði greinir.

Í málinu liggur fyrir reikningur vegna þóknunar skipaðs verjanda ákærða X á rannsóknarstigi, A-kk-ef S-kk-ef hdl., alls kr. 33.615- og með vísan til 165. gr. laga nr. 19/1991 er ákærði X dæmdur til greiðslu þeirrar fjárhæðar í sakarkostnað.

Uppsaga dómsins hefur dregist lítillega vagna anna dómarans.

Dóminn kveður upp F-kk-nf Ó-kk-nf, dómstjóri.

D Ó M S O R Ð :

Ákærði X greiði kr. 180.000- í sekt til ríkissjóðs og komi 12 daga fangelsi í stað sektarinnar verði hún eigi greidd innan 4 vikna.

Ákærða Z greiði kr. 30.000- í sekt til ríkissjóðs og komi 2 daga fangelsi í stað sektarinnar verði hún eigi greidd innan 4 vikna.

Ákærði X sæti upptöku á 7,93 grömmum af amfetamíni samkvæmt efnaskrá lögreglu nr. 10.024.

Ákærða Z sæti upptöku á 0,33 grömmum af amfetamíni samkvæmt efnaskrá lögreglu nr. 10.023

Ákærði X greiði kr. 33.615- í sakarkostnað.